S-942/2020

Mál þetta sem var dómtekið 10. júní sl. höfðaði Lögreglustjórinn á höfuðborgarsvæðinu með ákæru 7. apríl 2020 á hendur ákærða A-x-x M-x-x, [...],[...]: „Fyrir eftirtalinn brot:

I.

Fyrir umferðarlagabrot með því að hafa fimmtudaginn 24. janúar 2019, ekið bifreiðinni RE267 sviptur ökuréttindum vestur Fjarðarhraun við Kaplakrika, Hafnarfirði.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Mál nr. 007-2019-4698

II.

Fyrir umferðarlagabrot með því að hafa aðfaranótt laugardagsins 25. maí 2019, ekið bifreiðinni RE267 sviptur ökuréttindum og undir áhrifum áfengis (vínandamagn í blóði mældist 0,83‰ ) frá veitingastaðnum Íslenski Rokkbarinn áleiðis að Dalshrauni 13, Hafnarfirði þar sem ákærði stöðvaði aksturinn.

Telst háttsemi þessi varða við 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Mál nr. 007-2019-32153

III.

Fyrir umferðarlagabrot með því að hafa laugardaginn 20. júlí 2019, ekið bifreiðinni PL123, sviptur ökuréttindum vestur Vesturlandsveg áleiðis að Suðurlandsvegi, Reykjavík, á 105 kílómetra hraða á klukkustund, að teknu tilliti til vikmarka, þar sem leyfður hámarkshraði er 80 kílómetrar á klukkustund.

Telst háttsemi þessi varða við 2., sbr. 4. mgr. 37. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Mál nr. 007-2019-46227

IV.

Fyrir umferðarlagabrot með því að hafa fimmtudaginn 1. ágúst 2019, ekið bifreiðinni RE267 sviptur ökuréttindum suður Sæbraut, Reykjavík, uns lögregla stöðvaði aksturinn á frárein inn á mislæg gatnamót Miklubrautar og Vesturlandsvegar.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Mál nr. 007-2019-50215

V.

Fyrir umferðarlagabrot með því að hafa miðvikudaginn 4. desember 2019, ekið bifreiðinni RE267 sviptur ökuréttindum um Vesturlandsveg við Lambhaga, Reykjavík. Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Mál nr. 007-2019-76297

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, skv. skv. 101. gr. laga nr. 77/2019.“

Ákærði mætti ekki við þingfestingu málsins og hafði ekki boðað forföll en hafðiverið birt ákæra og fyrirkall. Verður málið dæmt samkvæmt heimild í a-lið 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og rannsóknargagna málsins telst framangreind háttsemi sönnuð og er hún réttilega heimfærð til refsiákvæða í ákæru.

Ákærði er [...]og hefur samkvæmt sakavottorði dagsettu 31. mars 2020 þrívegis áður sætt refsingu fyrir ölvunarakstur. Þá hefur ákærði í umrædd skipti tvisvar ekið án þess að öðlast ökuréttindi en einu sinni sviptur. Með vísan til 77. gr. almennra hegningarlaga nr. 19/1940 og til dómvenju í þessum efnum þykir refsing ákærða hæfilega ákveðin fangelsi í 90 daga.

Með vísan til tilvitnaðra ákvæða laga nr. 77/2019 í ákæru ber að svipta ákærða ökurétti ævilangt frá dómsbirtingu að telja.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði dæmist því til að greiða þann sakarkostnað sem tilgreindur er á framlögðu heildaryfirliti lögreglustjóra um sakarkostnað, dagsettu 7. apríl 2020, samtals 24.598 krónur.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði, A-x-x M-x-x, sæti fangelsi í 90 daga.

Ákærði er sviptur ökurétti ævilangt frá birtingu dóms þessa að telja.

Ákærði greiði sakarkostnað 24.598 krónur.

Ó-kk-nf E-kk-nf J-kk-nf